اویس نیازی

اویس نیازی پاکستان کے معروف گلوکار اور فنکار ہیں ان کا تعلق موسیقی کے مشہور گھرانے سے ہے۔ اویس نیازی کے جد امجد شاہ دین خان مرحوم کا شمار برصغیر کے پکھاوجی گھرانہ کے نامور گلوکاروں میں ہوتا ہے۔ وہ عظیم فنکار اور گلوکار طفیل نیازی مرحوم کے نواسے ہیں۔ وہ گزشتہ دس برسوں سے گلوکاری کے شعبے سے وابستہ ہیں۔

پیدائش اور بچپن 
اویس نیازی 26 اپریل 1981ء کو اسلام آباد میں پیدا ہوئے۔ ابتدائی تعلیم بھی اسلام آباد سے ہی حاصل کی۔ انہوں نے موسیقی کی تعلیم اپنے نانا طفیل نیازی سے حاصل کی۔ طفیل نیازی مرحوم سے انتہائی قربت کے باعث انہوں نے موسیقی کے اسرار و رموز طفیل نیازی سے سیکھے۔ سن 1988ء میں پی ٹی وی کے پروگرام کسب کمال میں پہلی بار طفیل نیازی نے انہیں متعارف کروایا۔ سکول اور کالج کے ایام میں انہوں نے ہم نصابی سرگرمیوں میں بڑھ چڑھ کر حصہ لیا اور متعدد انعامات حاصل کیے۔

پیشہ ورانہ زندگی 
طفیل نیازی کے انتقال کے بعد انہوں نے اپنے ماموں جاوید نیازی اور بابر نیازی کی باقاعدہ شاگردی اختیار کی جبکہ پیشہ ورانہ زندگی کے آغاز کے سلسلے میں ان کے ماموں بادشاہ نیازی اور شہنشاہ نیازی نے ان کی بھرپور حوصلہ افزائی کی۔ اویس نیازی نے گلوکاری کے شعبے میں اپنی پیشہ ورانہ زندگی کا آغاز سن 1997ء سے کیا۔ انہوں نے ریڈیو ‘ٹیلی ویژن اور سٹیج پر اپنے فن کا مظاہرہ کیا۔ اویس نیازی ہمہ جہت فنکار ہیں انہوں نے کلاسیکی‘ نیم کلاسیکی ‘غزل اور گیت کے علاوہ مغربی موسیقی اور لوک موسیقی میں اپنے فن کے جوہر دکھائے اور وہ پاکستان کے مختلف شہروں میں اپنے فن کا مظاہرہ کر چکے ہیں۔ اویس نیازی اسلام آباد کے ایک تعلیمی ادارے سے وابستہ ہیں جہاں وہ طلبہ کو موسیقی کی تعلیم دیتے ہیں۔

تخلیقات 
اویس نیازی اپنی موسیقی خود ہی تخلیق کرتے ہیں اور اب تک موسیقی کی 50 سے زیادہ تخلیقات پیش کر چکے ہیں وہ اپنی تخلیقات کے لیے شاعری بھی خود ہی کرتے ہیں۔ انہوں نے اردو‘پنجابی ‘انگریزی ‘گوجری اور سرائیکی میں اپنے فن کا اظہار کیا۔ ان کے گائے ہوئے کئی کیسٹ بازار میں دستیاب ہیں۔ 

پاکستانی اداکار